Изх.№.........................

....................................

**ДО**

**ОБЩИНСКИ СЪВЕТ**

**МАДАН**

**ДОКЛАДНА ЗАПИСКА**

**от Фахри Адемов Молайсенов**

*Кмет на община Мадан*

**ОТНОСНО:**  *Приемане на изменение и допълнение на* ***Наредба № 8*** *за определяне размера на местните данъци на територията на община Мадан.*

**УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,**

Представям на Вашето внимание мотиви за приемане на изменение и допълнение на **Наредба №8** за определяне размера на местните данъци на територията на община Мадан.

Във връзка с последните изменения на ЗМДТ, обнародвани в ДВ бр.№96/06.12.2019г., бяха предприети необходимите действия за отразяване на новата нормативна уредба и в Наредба №8, с цел избягване на противоречие на Наредбата с нормативни актове от по- висока степен.

На 19.12.2019 г., на основание чл. 26, ал. 3 от Закона за нормативите актове, регламентиращ задължението на съставителя на проект на нормативен акт за публикуването му с цел информираност на населението и прозрачност в действията на институциите, на интернет страницата на ОбА – Мадан бе публикуван проект за изменение и допълнение на Наредба №8 за определяне размера на местните данъци на територията на община Мадан.

Предвид гореизложеното и на основание чл.1, ал.2 от ЗМДТ и чл. 21, ал.2 от ЗМСМА, предлагам на Общински съвет – Мадан да вземе следното

**Р Е Ш Е Н И Е :**

1. Общински съвет – Мадан, приема **изменение и допълнение** на Наредба №8 за определяне размера на местните данъци на територията на община Мадан, както следва:

**§1. чл. 7 се изменя по следния начин:**

**Чл.7.** (1) С данък върху недвижимите имоти се облагат разположените на територията на страната сгради и самостоятелни обекти в сгради, както и поземлените имоти, разположени в строителните граници на населените места и селищните образувания, и поземлените имоти извън тях, които според подробен устройствен план имат предназначението по чл. 8, т. 1 от Закона за устройство на територията и след промяна на предназначението на земята, когато това се изисква по реда на специален закон

 **§2. Чл.17, ал.4 се изменя по следния начин:**

**Чл.17 (4)** При липса на счетоводни данни данъчната оценка се определя от служител на общинската администрация за сметка на данъчно задълженото лице. Данъчната оценка се определя от служител на общинската администрация и при наличие на счетоводни данни, определени в нарушение на приложимото счетоводно законодателство. Определянето на данъчната оценка се извършва по реда на Данъчно-осигурителния процесуален кодекс.

**§3. чл. 35, ал.4 се изменя по следния начин:**

**чл.35** (4) При придобиване по давност на имущества, недвижими имоти и ограничени вещни права върху тях се дължи данък в размер 2 на сто.

**§4. чл. 19, се допълва, като се добавя нова алинея**

**(4)** В случай че е установено деклариране на повече от едно основно жилище, облекченията по ал. 1 и 2 не се прилагат и данъкът, определен по чл. 22 от ЗМДТ, се дължи в пълен размер за всяко от жилищата и за периода, в който едновременно са декларирани като основни жилища.

**§5. Чл. 48, ал.1 т.2 се изменя и допълва, както следва:**

2.лицето не е регистрирано по Закона за данък върху добавената стойност, с изключение на регистрация при доставки на услуги по чл. 97а и за вътреобщностно придобиване по чл. 99 и чл. 100, ал. 2 от същия закон.

**§6. Чл.58, ал.2 се изменя, както следва:**

**(2)** Размерът на дължимия данък за календарния месец се определя от служител на общинската администрация въз основа на данни от Единната система за туристическа информация, поддържана от Министерството на туризма, като броят на предоставените нощувки за месеца се умножи по размера на данъка по ал. 1.

**§7. Чл.58, ал.4 се отменя.**

**фахри молайсенов**

*Кмет на община Мадан*

Съгласували:

**БИСЕР МИНЧЕВ -** *Секретар на община Мадан*

**ОГНЯН ВАСИЛЕВ -** *Директор на дирекция „ИРБФ“*

Изготвил:

**ФАХРИ ЧАУШЕВ -** *Юрисконсулт на община Мадан*